SKRIFTLIG FORESPØRGSEL P-0424/03

af Paulo Casaca (PSE) til Kommissionen

(11. februar 2003)

Om: Sult i Etiopien

I pressen (Público af 6. februar 2003) har jeg netop læst, at skønnet for mulige ofre for den hungersnød, som for øjeblikket hærger Etiopien, bliver stadig mere bekymrende, og at Kommissionen i anledning af denne katastrofe skal have vedtaget at bevilge yderligere fem millioner euro.

Mener Kommissionen, at dens reaktion står i forhold til situationens alvor i Etiopien?

Har Kommissionen planer om at henlede de øvrige fællesskabsinstitutioners opmærksomhed på situationen?

Er det Kommissionens opfattelse, at den i denne situation råder over tilstrækkelige budgetmidler?

Svar afgivet på Kommissionens vegne af Poul Nielson

(19. marts 2003)

Det anslås, at omkring 11,3 millioner mennesker vil blive ofre for fødevarekrisen i Etiopien plus 3,1 millioner, som vil kunne få dette tal til at stige, hvis situationen i marken forværres, og den kommende korte regntid (april-juli) skulle blive dårlig. Behovet for fødevarehjælp anslås til 1,44 mio. tons for året 2003.

Allerede i oktober 2002 reagerede Kommissionen på Etiopiens appel om hjælp til at dække behovet i sidste kvartal af 2002, og den mobiliserede 23 mio. EUR på budgetposten fødevaresikkerhed til indkøb af omkring 97 000 tons korn, hvoraf 60 000 blev uddelt til befolkningen i slutningen af 2002. Kommissionens kontor for humanitær bistand, ECHO, afsatte i november 2002 4 mio. EUR til ofrene for tørken til sundhedspleje, terapeutisk føde og tilvejebringelse af drikkevand.

Som følge af forværringen af situationen i området havde Kommissionen allerede inden den etiopiske regerings og FN's appel om international bistand i december 2002 besluttet at mobilisere nødhjælpsreserven på EU's budget til massiv fødevarehjælp til Afrikas Horn, og heraf gik i alt 70 mio. EUR til Etiopien til 260 000 tons fødevarer til levering og uddeling i løbet af første halvår 2003.

Disse beløb blev i januar 2003 suppleret med 5 mio. EUR i fødevarehjælp (15 750 tons) via Den Internationale Røde Kors Komité.

I alt har Kommissionen siden oktober 2002 tildelt 102 mio. EUR til befolkningen i Etiopien, hvilket svarer til over 372 000 tons fødevarebistand, dvs. mere end 22 % af det anslåede samlede behov i perioden fra oktober 2002 til december 2003 (15 måneder) og 1/3 af det samlede behov i perioden fra oktober 2002 til juni 2003 (9 måneder).

Det er meget store beløb, der er ved at blive mobiliseret.

Situationen på Afrikas Horn og i det sydlige Afrika blev drøftet den 4. februar 2003 på et ad hoc-udvalgsmøde organiseret i Bruxelles på Kommissionens initiativ med deltagelse af repræsentanter fra de 15 medlemsstater. Formålet var at udveksle oplysninger om kriserne i de to områder og styrke koordinationsarbejdet mellem Fællesskabet og medlemsstaterne (via bilaterale samarbejdsaktioner) i forbindelse med EU's reaktioner på kort, mellemlang og lang sigt på fødevareproblemerne i disse lande, navnlig i Etiopien.

Konklusionerne fra mødet og tilhørende dokumentation fås på anmodning hos EuropeAid samarbejdskontoret (Franck.Viault@cec.eu.int) eller Generaldirektoratet for Udvikling (Myfanwy.Van-De-Velde@cec.eu.int).

Kommissionen har via mobilisering af nødhjælpsreserven på 2002-budgettet ved udgangen af 2002 og budgetposten for fødevaresikkerhed på budgettet for 2003 meget tidligt afsat store beløb for at kunne reagere på den krise, der rammer Etiopien. Landets behov for fødevarehjælp anslås at være dækket i det første halvår af 2003 med dette bidrag (275 000 tons fra Fællesskabet i 2003) og særlig bidragene fra USA (262 000 tons) og Det Forenede Kongerige (70 000 tons).

Til andet halvår har Kommissionen afsat yderligere 20 mio. EUR til fødevarehjælp til landet, som vil blive iværksat via Verdensfødevareprogrammet, ikke-statslige organisationer og CICR.

Det vil i øvrigt være muligt med yderligere tildelinger, hvis befolkningens ernæringssituation skulle forværres.

Varer tørken ved i Etiopien i 2003, og de øvrige donorers indsats ikke er tilstrækkelig, vil der kunne blive tale om anvendelse af nødhjælpsreserven på budgettet for 2003 til humanitær bistand og fødevarehjælp.

På budgetniveau må hjælpen til kortsigtede behov ikke virke ødelæggende for de fødevaresikkerhedsaktioner, som Kommissionen har afsat penge til på mellemlang og lang sigt i Etiopien: 60 mio. EUR til løbende programmer og projekter på budgetposten for fødevaresikkerhed og 54 mio. EUR fra 9. EUF, idet man har valgt at prioritere fødevaresikkerhed i samarbejdet med landet.